To unge mænd faldt af taget på en bil. Den ene ramte en modkørende.

En 21-årig mand er omkommet i en bilulykke nær Ørnhøj i Vestjylland, oplyser Midt- og Vestjyllands Politi.

Ulykken skete på Trehøjevej, der ligger mellem Ørnhøj og Vildbjerg.

Sent torsdag aften var han sammen med to andre unge mænd ude og køre.

To lagde sig på taget

Den 21-årige og en 20-årig passager i bilen valgte at lægge sig oven på bilens tag, mens en 22-årig kørte bilen.

Undervejs faldt de begge af bilen. Den 21-årige landede på den modsatte vejbane, hvor en modkørende kom. Han ramte den 21-årige, der omkom på stedet.

- Vi får et opkaldt klokken 23.02, om at to personer er røget af taget på en kørende bil. Den ene er blevet ramt af en modkørende, fortæller vagtchef ved Midt- og Vestjyllands Politi Jens Claumarch.

- De to har angiveligt ment, at det var spændende at ligge på taget, mens bilen var i fart. Begge mænd faldt ned fra taget, men den 20-årige slap fra faldet med småskrammer, fortæller han.

Føreren anholdt

Føreren af den modkørende bil var på vej hjem fra arbejde og havde ingen mulighed for at undgå den 21-årige.

Politiet har anholdt føreren af bilen, en 22-årig mand. Noget tyder på, at han har haft alkohol i blodet, mens han har ført bilen.

Der har tidligere været episoder, hvor folk har stillet sig på kørende tog, såkaldt train-surfing.

Vagtchefen har dog aldrig hørt om lignende episoder i sin politikreds.